Pierre Richard Prosper u Banja Luci 18/4/02 - 2002-04-18
Dok su Karadžić i Maldić na slobodi neće biti ekonomskog napretka Republike Srpske, rekao Ambasador State departmenta za pitanja ratnih
Sve dok se osobe optužene za ratne zločine, poput Radovana Kradžića i Ratka Mladića nalaze na slobodi, neće biti ekonomskog napretka u Republici Srpskoj. Ovo je danas u Banja Luci, nakon sastanaka sa najvišim zvaničnicima ovog entiteta, izjavio američki ambasador za pitanja ratnih zločina, Pierre Richard Prosper. On je precizirao da je od Mirka Šarovića, Mladena Ivanića i Dragana Kalinića,zatražio da se javno obrate građanima i objasne im koliko je bitno da Radovan Karadžić ode u Hag, čime bi se skinuo teški teret koi nose građani Republike Srpske. » Moja poruka je da oni rizikuju da zaostanu za drugima i da postanu nebitni jer se region kreće i bez njih«, poručio je Prosper vlastima Republike Srpske. On je od njih zatražio i konkretne akcije: »Imamo indikacija gdje se nalaze Mladić i Karadžić i vjerujemo da to znaju i predstavnici vlasti koji treba da ispune svoje međunarodno preuzete obaveze«, bio je jasan ambasador Prosper. On je, ujedno, pozvao sve osobe koje posjeduju informacije o prebivalištu lica optuženih za ratne zločine da ih dostave vlastima za šta će biti novčano nagrađena iz fonda od 5 miliona dolara. Sjedinjene države su spremne da u tajnosti drže njihov identitet, a po potrebi da im pruže i utočiše, naglasio je američki diplomata. Pierre Richard Prosper je istakao da je jedan od ciljeva međunarodne zajednice ukidanje haškog tribunala i prebacivanje procesa u domaće sudove, ali da se to neće dogoditi dok Radovan Karadžić ne bude izveden pred lice pravde. Osvrćući se na ostavku holandske Vlade zbog događaja u Srebrenici 1995, američki ambasador nije želio da prejudicira ko snosi najveću odgovornost za zločine u ovoj tada, zaštićenoj zoni, naglašavajući da svi oni čija se krivica utvrdi moraju odgovarati. Za Glas Amerike iz Banjaluke, Dragan Stegić.